钦定古今图书集成/理学汇编/文学典/第196卷 > 《荆潭唱和诗序》前人
## 钦定古今图书集成/理学汇编/文学典/第196卷 > 《荆潭唱和诗序》前人

从事。有示愈以《荆潭酬唱诗》者，愈既受以卒业，因仰
而言曰：“夫和平之音澹薄，而愁思之声要妙；讙愉之
辞难工，而穷苦之言易好也。是故文章之作，恒发于
羁旅草野，至若王公贵人，气满志得，非性能而好之，
则不暇以为。今仆射裴公开镇蛮荆，统郡唯九，常侍
杨公领湖之南，壤地二千里，德刑之政并勤，爵禄之”
报两崇。乃能存志乎诗书，寓辞乎咏歌，往复循环，有
唱斯和。搜奇抉怪，雕镂文字，与韦布里闾憔悴专一
之士，较其毫厘分寸，铿锵发金石，幽眇感鬼神，信所
谓材全而能钜者也。两府之从事与部属之吏属而
和之，苟在编者，咸可观也。宜乎施之乐章，纪诸册书。
从事曰：“子之言是也。”告于公，书以为《荆潭唱和诗序》